Skok, ongeloof oor juwelier se skietdoodMark Kopelowitz (Foto: Facebook) Boodskappe van skok, ongeloof en hartseer het op sosiale media ingestroom oor die skietdood van Mark Kopelowitz (55), die eienaar van Kays Family Jewellers in die Centurion-winkelsentrum in Gauteng. Kopelowitz is Maandag tydens ’n gewapende rooftog in sy juwelierswarewinkel doodgeskiet. Maroela Media het vroeër berig ’n groep van ses mans het net voor 11:00 die winkel met vuurwapens betree. Kopelowitz is tydens die rooftog in die maag geskiet en het op die toneel aan sy wonde beswyk. Kopelowitz se vrou, Linda, het aan The SA Jewish Report gesê dat hy die liefde van haar lewe was. “Hy was my alles. Ek sukkel om sin te maak van als. Ek wag steeds vir hom om huis toe te kom,” het sy gesê. Volgens die publikasie het die egpaar as tieners ontmoet en die liefdesvlam het dadelik gebrand. Hulle was tien jaar lank in ’n verhouding voordat hulle op die ouderdom van 25 jaar getrou het. Die egpaar het een seun en drie dogters. ’n Jarelange vriendin en kollega van Kopelowitz, Naomi Biassoni, beskryf hom in ’n huldeblyk op Facebook as ’n gawe, vrygewige en dinamiese sakeman. Steven Ferrer sê Kopelowitz se dood laat ’n leemte. Een van die personeellede van die winkel is ook beseer toe sy die rowers wou keer om te vlug. Die rowers het met ’n onbekende aantal juweliersware gevlug. Vier van die verdagtes is reeds vasgetrek. Die oorblywende twee word nog gesoek.